**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 770**

**11 फरवरी, 2019 को उत्तर के लिए**

**राफेल के संबंध में भारत और फ्रांस के बीच अंतर-सरकारी समझौता**

**770. श्री संजय सिंह :**

 क्या रक्षा मंत्री यह बताने की कृपा करेंगे कि :

(क) क्या यह सच है कि फ्रांसीसी कंपनी डासॉल्ट एविएशन से ऐसे 36 राफेल जेट, जो उड़ान भरने की स्थिति में हों, की खरीद हेतु भारत और फ्रांस के बीच अंतर-सरकारी समझौता किया गया था;

(ख) यदि हां, तो ऐसे 36 राफेल जेट, जो उड़ान भरने की स्थिति में हों, की खरीद हेतु सेवा संबंधी गुणवत्तापरक आवश्यकताएं (एसआरक्यू) को तैयार तथा जारी करने की समयावधि/समय सीमा का ब्यौरा क्या है; और

(ग) यदि हां, तो 126 मीडियम मल्टी रोल काम्बेट एअरक्राफ्ट (एमएमआरसीए), जिस पर पूर्व में सहमति बनी थी, हेतु एसआरक्यू को तैयार तथा जारी करने की समयावधि/समयसीमा का ब्यौरा क्या है?

**उत्तर**

**रक्षा मंत्री (श्रीमती निर्मला सीतारमण)**

(क) से (ग) : हथियारों के प्रारंभिक पारेषणों, प्रदर्शन आधारित लाजिस्टिक (पीबीएल) के जरिए अनुरक्षण सहायता, सिमुलेटर एवं सम्बद्ध उपकरणों सहित उड़ान भरने की अवस्था में 36 राफेल लड़ाकू विमानों की अधिप्राप्ति के लिए भारत सरकार और फ्रांस गणराज्य की सरकार के बीच दिनांक 23 सितम्बर, 2016 को एक अंतर-सरकारी करार (आईजीए) पर हस्ताक्षर किया गया था। उड़ान भरने की अवस्था में 36 राफेल विमानों की अधिप्राप्ति का मामला सेनाओं की उन्हीं गुणता अपेक्षाओं (एसक्यूआरएस) पर आगे बढ़ा है जो बहु भूमिका वाले 126 मध्यम लड़ाकू विमानों (एमएमआरसीए) के लिए बनाई गई थी। 126 एमएमआरसीए के लिए एसक्यूआरएस को जून, 2006 में अंतिम रूप दिया गया था और प्रस्ताव हेतु अनुरोध (आरएफपी) अगस्त, 2007 में जारी किया गया था।

\*\*\*\*\*